Ingang van Hoërskool Hendrik Verwoerd gaan dalk binnekort 'n nuwe naambord kry – Pretoria.ws
By de Koker April 5, 2018
Afrikaans, Afrikaanse, Afrikaanse Nuus, Centurion, City of Pretoria, Gauteng, Nuus, Pretoria, SA-nuus, Tshwane, Uncategorized, ZAR	0 Comments
Die bal is nou behoorlik aan die rol gesit om die Hoërskool Hendrik Verwoerd in die Pretoriase Moot eersdaags 'n nuwe naam te gee.
Volgens Olga Veldsman, voorsitter van die skool se beheerliggaam, is daar 'n paar name op 'n kortlys geplaas wat hierdie week aan die departement van onderwys gestuur is vir goedkeuring. Die skool het sedert 19 Februarie voorstelle vir 'n nuwe naam ingevorder en die proses is op 19 Maart afgesluit.
"Leerlinge, onderwysers, ouers, oudleerlinge en die gemeenskap kon voorstelle vir 'n nuwe naam vir die skool maak," het sy gesê.
Veldsman wou egter nie in hierdie stadium oor enige van die voorstelle wat die kortlys gehaal het uitbrei nie en het enige verdere navrae oor die name na die onderwysdepartement verwys. Dit is ook nog nie seker wanneer die nuwe naam van die skool bekengemaak sal word nie.
Sy het wel benadruk dat die skool en die beheerliggaam verbind is tot die waardes en doelwitte wat deur die onderwysdepartement uiteengesit word.
"Die skool het oor baie jare bewys dat ons ten volle toegewyd is om ons gemeenskap te dien in 'n geïntegreerde en nierassige samelewing.
"Die belangrikheid van dié transformasie vir ons skool, ons kinders en die gemeenskap as 'n geheel, kan nie genoeg beklemtoon word nie," het sy bygevoeg.
Hoërskool Hendrik Verwoerd se beheerliggaam het 'n verklaring met die voorneme om die skool se naam te verander reeds in Julie 2016 by die onderwysdepartement ingedien.
Die onderwysdepartement het die skool se aansoek in Februarie 2017 goedgekeur maar die skoolhoof, Hennie du Toit, het in dieselfde jaar besluit om af te tree.
Volgens Veldsman het die skoolbeheerliggaam besef sy aftrede sal 'n reuse-impak op die skool en die gemeenskap hê.
"Groot veranderinge gaan gewoonlik met 'n tydperk van onsekerheid gepaard. Vir die skool om 'n nuwe karakter rondom 'n nuwe naam te bou sal sterk leierskap van 'n hoof en die hele skoolbeheerliggaam as 'n eenheid vereis en daarom was dit vir die beheerliggaam belangrik om eers te wag totdat 'n nuwe hoof aangestel is," het sy gesê.
Debré Bam, die nuwe skoolhoof, is in Oktober 2017 aangestel en die skool kon daarna met die naamsveranderingsproses voortgaan.
Die besluit om die skool se naam te verander volg nadat die Gautengse onderwysdepartement in 2016 'n omsendbrief uitgestuur het waarin hy skole "met 'n naam wat aanstoot kan gee" gevra het om dié name te heroorweeg.
Skole wat vernoem is na 'n persoon wat voor die eerste demokratiese verkiesing in 1994 bygedra het "tot die ondermyning van menseregte" is destyds gevra om daaroor te besin, asook skole waarvan die naam "'n negatiewe betekenis het vir enige lid van die publiek of wat 'n embleem of slagspreuk het wat aanstoot gee".
Panyaza Lesufi, die LUR vir Gautengse onderwys, het in Maart 2016 gelas dat enige skoolnaam of -wapen moet verander wat met onderdrukking of rasse-oppergesag verbind kan word.
Cosas, 'n studenteliggaam, het aan die einde van 2016 verder druk op Lesufi geplaas om skole se name te verander wat volgens die organisasie steeds apartheid vereer. Dié studenteliggaam het destyds sy visier hieroor op talle skole in Pretoria gestel. Die Hoërskool Hendrik Verwoerd, asook Pretoria High School for Girls is onder meer oor hulle name gekap.
Die Gautengse onderwysdepartement was teen die plasing van hierdie artikel nog nie beskikbaar vir kommentaar oor die kwessie nie.
berig departement van onderwys gauteng Hoërskool Hendrik Verwoerd naamsverandering onderwysdepartement Pretoria Pretoriase Moot skool se beheerliggaam South Africa